Кыргыз республикасынын төлөм балансы
Кыргыз республикасынын төлөм балансы. Төлөм балансы өлкөнүн экономикалык абалына баа берүүдө, о. э. дүйнөлүк рыноктордун негизги тенденцияларына жана алардын республиканын экономикалык өнүгүшүнө тийгизген таасирине баа берүүдө зор роль ойнойт.
 
Демек, республиканын төлөм балансын түзүү жана байкоо республикадан чыккан жана республикага келген товарлардын, кызмат көрсөтүүлөрдүн жана капиталдын агымдарын эсепке алуу үчүн  гана эмес, төлөм балансынын абалынын начар өнүгүшүнүн учурунда тиешелүү чараларды көрүү үчүн да зарыл. Кыргыз Республикасынын төлөм балансы убакыттын белгилүү мезгилинде дүйнөнүн башка өлкөлөрү менен тышкы экономикалык операциялары жөнүндөгү жалпы маалыматтарды чагылдырат.
 
Негизинен, өлкөнүн резиденттери менен резидент эместеринин ортосунда жасалган мындай операцияларга товарлар, кызмат көрсөтүүлөр, кирешелер менен болгон операциялар, чет өлкөлүк финансы активдери жана милдеттенмелер менен болгон операциялар кирет. Кыргыз Республикасынын төлөм балансы Эл аралык валюта фондусунда (МВФ) иштелип чыккан «Төлөм балансы боюнча колдонмонун» 5-басылышына ылайык түзүлөт. Кыргыз Республикасынын төлөм балансы Кыргыз Республикасынын Улуттук банкы тарабынан түзүлөт жана Кыргыз Республикасынын Улуттук статистика комитетинен, Улуттук банктын булактарынан, Кыргыз Республикасынын Финансы министрлигинен, Кыргыз Республикасынын Тышкы иштер министрлигинен, о. э. башка уюмдар менен ишканалардан алынган маалыматтарга негизделет.
 
«Мамлекеттик статистика жөнүндө», «Улуттук банк жөнүндө» жана «Кыргыз Республикасындагы банктар жана банк иши жөнүндө» Мыйзамдар маалыматтарды жыйноонун мыйзам чыгаруу базасын жана алардын жашырындуулугун сактоону камсыз кылышат. Кыргыз Республикасынын төлөм балансын түзүү боюнча иш Кыргыз Республикасынын Улуттук банкы тарабынан 1993-жылдан бери жүргүзүлүп келатат. Өткөн жылдарда төлөм балансын түзүүнүн белгилүү эрежелери калыптанды, жаңылыштыктар белгиленди. Адистер зарыл тажрыйбага ээ болушту. Ошентип, Кыргызстанда төлөм балансын түзүүнүн эл аралык стандартынын чакан тарыхы бар.

Колдонулган адабияттар
Мусакожоев Ш.М. ж.б. Экономика: Жогорку окуу жайлары үчүн окуу китеби. Оңд. толукт. 2-бас./ Ш.М. Мусакожоев, Б.Ч. Ишенов, Б.Ш. Мусакожоева. - Б.: «Турар». 2011. - 528 б. ISBN 978-9967-15-095-9
Экономика